|  |  |
| --- | --- |
|  |  |
| Määrus | 08.04.2025 nr 8 |
| Väliskaubandus- ja infotehnoloogiaministri 5. augusti 2019. a määruse nr 49 „Suurinvestori toetuse andmise tingimused ja kord ning suurinvesteeringule Vabariigi Valitsuse seisukoha taotlemise kriteeriumid ja taotluse läbivaatamise kord“ muutmine |  |

Määrus kehtestatakse riigieelarve seaduse § 531 lõike 1 alusel.

Väliskaubandus- ja infotehnoloogiaministri 5. augusti 2019. a määruses nr 49 „Suurinvestori toetuse andmise tingimused ja kord ning suurinvesteeringule Vabariigi Valitsuse seisukoha taotlemise kriteeriumid ja taotluse läbivaatamise kord“ tehakse järgmised muudatused:

**1)** määruse pealkiri sõnastatakse järgmiselt: „Ettevõtte investeeringu toetus“;

**2)** paragrahvi 1 tekst sõnastatakse järgmiselt:

„Määrus sätestab ettevõtte investeeringu toetuse andmise ja kasutamise tingimused ja korra.“;

**3)** paragrahvi 2 lõige 2 sõnastatakse järgmiselt:

„(2) Toetuse eesmärk on soodustada ettevõtja investeeringuid, mis toetavad suurema lisandväärtuse loomist ning ettevõtja rahvusvahelise konkurentsivõime kasvu.“;

**4)** paragrahv 21 tunnistatakse kehtetuks;

**5)** paragrahvi 3 lõige 5 tunnistatakse kehtetuks;

**6)** paragrahvi 7 lõiget 2 täiendatakse teise lausega järgmises sõnastuses:

„Toetuse osakaal on kuni kümme protsenti abikõlblikest kuludest, kui investeering tehakse Harju maakonnas.“;

**7)** paragrahvi 8 lõige 2 sõnastatakse järgmiselt:

„(2) Toetatakse uut majandustegevust soodustavat alginvesteeringut. Ettevõtja tegevuse mitmekesistamisel peab uuel tegevusel olema võrreldes olemasoleva tegevusega erinev justiitsministri 28. detsembri 2005. a määruse nr 59 „Kohtule dokumentide esitamise kord“ lisa 16 „Eesti majanduse tegevusalade klassifikaatori (EMTAK)“ (edaspidi EMTAK) tegevusala neljakohaline kood.“;

**8)** paragrahvi 9 lõike 4 punktist 3 jäetakse välja sõnad „töötlevas tööstuses“;

**9)** paragrahvi 9 lõiget 4 täiendatakse punktiga 5 järgmises sõnastuses:

„5) ehitise rekonstrueerimise kulu.“;

**10)** paragrahvi 11 lõige 1 sõnastatakse järgmiselt:

„(1) Toetust võib taotleda Eestis registreeritud äriühing, kelle põhitegevusala ei kuulu järgmisesse EMTAK-i jakku, ossa või gruppi:

1) jagu A – põllumajandus, metsamajandus ja kalapüük;

2) jao C grupp 120 – tubakatoodete tootmine;

3) jao K osa 62 – programmeerimine, konsultatsioonid jms tegevused;

4) jagu L – finants- ja kindlustustegevus;

5) jao N osa 69 – juriidilised toimingud ja arvepidamine;

6) jao N osa 70 – peakontorite tegevus ning juhtimisalane nõustamine;

7) jao N osa 73 – reklaamindus, turu-uuringud ja suhtekorraldus;

8) jao O osa 77 – rentimine ja kasutusrent;

9) jao O grupp 782 – tööjõu rent ja muud tööjõuteenused;

10) jao S osa 92 – hasartmängude ja kihlvedude korraldamine.“;

**11)** paragrahvi 11 täiendatakse lõikega 9 järgmises sõnastuses:

„(9) Taotlejal ega tema seaduslikul esindajal ei tohi olla kehtivat kriminaalkaristust.“;

**12)** paragrahvi 12 lõike 2 punkt 4 sõnastatakse järgmiselt:

„4) dokumente, mis tõendavad taotleja finantsvõimekust projekt ellu viia;“;

**13)** paragrahvi 17 lõike 4 punktis 4 asendatakse sõnad „Tallinna linnapiirkonda“ sõnadega „Harju maakonda“;

**14)** paragrahvi 25 täiendatakse lõigetega 4 ja 5 järgmises sõnastuses:

„(4) Taotluse, mis esitatakse enne käesoleva määruse 2025. aasta aprillis vastu võetud muudatuste jõustumist, menetlemisel kohaldatakse taotluse esitamise ajal kehtinud § 3 lõike 5, § 7 lõike 2 ja § 17 lõike 4 punkti 4 redaktsiooni.

(5) Paragrahvi 11 lõiget 9 ei kohaldata enne selle jõustumist esitatud taotluste menetlemisel.“;

**15)** määruse lisa „Suurinvesteeringu Eestis elluviimise soodustamiseks Vabariigi Valitsuse seisukoha taotlemise kriteeriumid ja taotluste läbivaatamise kord“ tunnistatakse kehtetuks.

(allkirjastatud digitaalselt)

Erkki Keldo

majandus- ja tööstusminister

(allkirjastatud digitaalselt)

Ahti Kuningas
kantsler